Der er blevet optaget et lån på 75.000 kroner i dit navn, og der er ved at blive lavet yderligere transaktioner. Førnævnte melding over telefonen kan givetvis få det til at løbe koldt ned ad ryggen på de fleste. Hvis afsenderen tilmed er politiet, så må den vel være god nok. Det kunne man i hvert fald fristes til at tro. En 25-årig mand fra Nørager lugtede imidlertid lunten. For det var nemlig ikke politiet, der ringede, selvom manden i den anden ende af røret udgav sig for at være ordensmagten og forsøgte at lokke bankoplysninger ud af den 25-årige. - Den 25-årige gør det rigtige og fortæller ikke noget til manden og ringer i stedet til os, og anmelder det, fortæller politiassistent Hans Henrik Sørensen fra Nordjyllands Politi, inden han gør det klart, at sager af den her karakter er svære at efterforske. - I det her tilfælde kan vi ikke følge pengestrømmen, og der bliver ringet fra et nummer, som ligner vores, fordi gerningsmændene bruger noget elektronik, der gør, at deres nummer ser anderledes ud hos modtageren, så det er næsten umuligt at opklare, siger han. Politiassitenten beder derfor folk om at huske på, at de aldrig ringer for at udspørge folk om deres bankoplysninger.

Opsummering:
Gerningsmanden forsøgte at lokke bankoplysninger ud af en 25-årig mand.